J. Laššáková, poslankyňa: (2003-06-27):
Ďakujem pekne. (Potlesk.) P. Rusko, podpredseda NR SR: Ďakujem pekne, pani poslankyňa. Nech sa páči, pán poslanec Abelovský. M. Abelovský, poslanec: Pán podpredseda, kolegyne, kolegovia, pán minister. Ja som prezentoval svoje výhrady aj v médiách k navrhovanému prakticky balíku zákonov, pretože nejde len o Špeciálny súd, ale ide prakticky v tejto novele aj o zriadenie, teda technológia ustanovenia do funkcií špeciálneho prokurátora Úradu špeciálneho prokurátora. Ja si myslím, že v stručnosti môžem povedať, že ja vnímam prijatie tohto zákona v prvom rade ako nedôveru voči nášmu sudcovskému zboru prejednávať, by som povedal, aj háklivé a nepríjemné veci, ktoré vyplývajú najmä z transformácie našej spoločnosti, a tým aj, samozrejme, konflikty, ktoré tu vznikajú, a aj  také protispoločenské javy, ako je vznik podsvetia, a  z  toho vyplývajúcich konfliktov. Nakoniec doterajšia prax, ktorej sme boli svedkami za posledných, ja neviem, desať rokov, podľa môjho názoru neoprávňujú prijatie takéhoto zákona, pretože aj všeobecné súdy prejednali, a povedal by som, s celkovou vážnosťou závažné prípady, ktoré médiá aj spoločenská mienka označila za mafiu, prípadne za podsvetie a ja som to vnímal tak, že aj opatrenia, ktoré boli pri prerokúvaní týchto vecí pred všeobecnými súdmi prijaté zo strany štátu, boli preexponované. Zo strany sudcov a prokurátorov požiadavky na nejakú špeciálnu úpravu, na ich špeciálnu ochranu, na nejaký špeciálny režim nebol, skôr sa mi zdalo, že v tomto smere ministerstvo iniciovalo neprimerané opatrenia, ktorých odraz teraz vidím v tom, že je tu prijatý akýsi zvláštny zákon. Po druhé, nespokojnosť nie je len s prijatým návrhom zákona medzi sudcami a prokurátormi, ale nakoniec aj svoju nespokojnosť vyjadril aj predvstupový poradca na boj proti korupcii Slovenskej republiky pán Jorge Espina, ktorý v stanovisku, ktoré nám bolo doručené, vážnym spôsobom spochybňuje dôvodnosť zákona a aj inštitúty, ktoré sú v ňom zakotvené. Jedným z nich je napríklad široká právomoc budúceho Špeciálneho súdu, ktorá je zachytená v zákone voči ústavným činiteľom, ale napríklad aj otázku dĺžky funkčného obdobia špeciálneho prokurátora a podobne. Ja sám mám pochybnosti vôbec, či prijatie napríklad novely zákona o prokuratúre a vytvorenie špeciálneho prokurátora, Úradu špeciálneho prokurátora minimálne nie je v rozpore s Ústavou Slovenskej republiky a so statusom generálneho prokurátora. Ak generálny prokurátor Slovenskej republiky je volený Národnou radou a vymenuje ho prezident, tak statusové postavenie špeciálneho prokurátora je prakticky temer už na jeho úrovni. Samozrejme, je to nedostatok pozitívnej právnej úpravy ústavy smerom k pozícii generálneho prokurátora. Nakoniec tým sa zaoberal aj náš ústavnoprávny výbor, ktorý prijal aj platné uznesenie v tomto smere a odporučil, že je nevyhnutné ústavne upraviť postavenie generálneho prokurátora, aby tu nevznikali nejaké problémy s tým, akým spôsobom tu nastane, a ak bude tento zákon prijatý, určite nastane konkurencia právomocí špeciálneho prokurátora smerom ku generálnemu prokurátorovi. Samozrejme, ak z vôle vládnej koalície tento zákon prejde do druhého čítania, máme pripravené konkrétne pozmeňujúce návrhy, ktoré už takto navrhovaný zákon minimálnym spôsobom dostanú do polohy, že sa stane prijateľným. V každom prípade musím konštatovať, že náš poslanecký klub bude hlasovať proti tomu, aby tento zákon bol postúpený do druhého čítania z dôvodov, ktoré som uviedol. Ďakujem. (Potlesk.) P. Rusko, podpredseda NR SR: Ďakujem pekne, pán poslanec. Nech sa páči, v rozprave vystúpi pán poslanec Kaliňák.